แย้ม กนง.คงดอกเบี้ยที่ 1.25 %
กนง.แย้มคงดอกเบี้ยที่ 1.25% ตามตลาดคาด หนุนเศรษฐกิจฟื้น
2 มิ.ย. 2553

กนง.แย้มคงดอกเบี้ยที่ 1.25% ตามตลาดคาด หนุนเศรษฐกิจฟื้น
นายศิริ การเจริญดี คณะกรรมการนโยบายการเงิน(กนง.) เปิดเผยภายหลังการประชุมกนง.เมื่อวันที่ 2 มิ.ย.นี้ว่า  การตัดสินใจอัตราดอกเบี้ยนโยบายวันนี้ น่าจะเป็นไปตามที่ตลาดคาดการณ์ ซึ่งถ้าที่ประชุมกนง.มีมติคงดอกเบี้ยไว้ที่ 1.25% จริงๆ ก็แสดงว่านโยบายการเงินผ่อนคลายเพื่อดูแลเศรษฐกิจอยู่แล้ว เนื่องจากภาวะเศรษฐกิจในขณะนี้ยังมีความเสี่ยงจากปัจจัยของปัญหาในยุโรป และปัจจัยในประเทศที่การเมืองยังไม่มีความแน่นอน 
“ตอนนี้คงต้องดูแลภาวะเศรษฐกิจที่ยังมีความเสี่ยงอยู่ การจะปรับขึ้นดอกเบี้ยคงต้องรอให้สถานการณ์ทางเศรษฐกิจชัดเจนกว่านี้ ตอนนี้สถานการณ์มันยังไม่นิ่ง ส่วนจะปรับขึ้นดอกเบี้ยตอนไหนคงต้องรอให้นิ่ง ติดตามดูจนมั่นใจก่อน ส่วนเงินเฟ้อตอนนี้ถึงจะเร่งตัวขึ้นแต่ก็ยังไม่มาก” นายศิริกล่าว 
ทั้งนี้ ก่อนหน้านี้ตลาดคาดการณ์ว่า ที่ประชุมกนง.วันนี้น่าจะตัดสินใจคงดอกเบี้ยนโยบายไว้ที่ 1.25% เช่นเดิม เพื่อเป็นส่วนหนึ่งในการช่วยฟื้นฟูเศรษฐกิจ หลังได้รับผลกระทบจากภาวะการเมืองและความไม่แน่นอนจากภาวะเศรษฐกิจโลก และปัญหาในกลุ่มประเทศในยุโรป